દાદર મને પસંદ છે અને એ માટે એક નહીં અનેક કારણો છે. એ બધાં કારણોમાંનું સૌથી પહેલું કારણ એ છે કે મારું ઘર મોહન નિવાસ શિવાજી પાર્કની એક્ઝૅક્ટ સામે છે એટલે મારા ઘરની સામે ક્યારેય કોઈ હાઇરાઇઝ બિલ્ડિંગ ઊભું થઈ જાય એવા ચાન્સિસ નથી. બીજું કારણ એ છે કે દાદર આજે પણ ચોવીસ કલાક ધબકતું રહે છે. મુંબઈમાં રાતે બે વાગ્યે તમને ટ્રાફિક જોવા ન મળે, પણ દાદરમાં રાતે બે વાગ્યે પણ માણસોની અવરજવર ચાલુ હોય. ત્રીજું કારણ એ છે કે અહીં રહેતા લોકોને બીજી કમ્યુનિટીના લોકો સાથે કેવી રીતે રહેવું એની સૂઝ આપોઆપ આવી જતી હોય છે. દાદર રેલવે-સ્ટેશન પર ઊભા રહેતા કેટલાય એવા ટૅક્સી-ડ્રાઇવરોને હું ઓળખું છું જેઓ મરાઠી કે હિન્દી જ નહીં; તામિલ, તેલુગુ, કન્નડ, મલયાલીની સાથોસાથ ભાંગી-ફૂટી ચાઇનીઝ અને ફ્રેન્ચ પણ બોલી લેતા હોય છે.